Í MA er margt afburðafólk í íþróttum , sem stundar tímafrekar og kröfuharðar keppnisíþróttir samhliða námi sínu . Þar á meðal eru skautastúlkurnar Aldís Kara og Kolbrún María sem voru valdar íshokkíkona og skautakona ársins 2019 . Kolbrún María Garðarsdóttir var valin íshokkíkona ársins 2019 af stjórn Íshokkísambands Íslands . Kolbrún María hefur leikið íshokkí nánast eins lengi og hún man eftir sér en hún var aðeins fjögurra ára gömul þegar hún byrjaði að æfa íshokkí . Kolbrún María er á öðru ári í MA , á félagsgreinabraut . Eins og segir á vef Íshokkísambandsins : ,, Kolbrún María hefur frá unga aldri leikið með Skautafélagi Akureyrar og varð Íslandsmeistari með liðinu 2019 þar sem hún var næst stigahæsti leikmaður deildarinnar með 27 stig í 10 leikjum . Kolbrún vann bronsverðlaun með íslenska kvennalandsliðinu á heimsmeistaramóti Alþjóða Íshokkísambandsins í apríl síðastliðnum þar sem hún skoraði þrjú mörk og átti þrjár stoðsendingar . Kolbrún María var valin besti leikmaður íslenska landsliðsins á mótinu . Kolbrún María Garðarsdóttir er vel að þessu komin enda frábær leikmaður í alla staði , öflugur liðsfélagi , frábær fyrirmynd og er íshokkíhreyfingunni á Íslandi til mikils sóma . “ Aldís Kara Bergsdóttir hefur verið valin skautakona ársins 2019 af Skautasambandi Íslands . Á vef Skautasambands Íslands segir : ,, Aldís Kara æfir með Skautafélagi Akureyrar undir leiðsögn Darja Zajcenko og keppir í unglingaflokki kvenna . Aldís Kara er verðugur fulltrúi ÍSS og vel að viðurkenningunni komin þar sem hún hefur sýnt mikinn dugnað og metnað við iðkun íþróttarinnar . Hún hefur sýnt góðan stöðugleika í keppnum og verið á mikilli siglingu stigalega séð og náði hún á árinu lágmarks tæknistigum ISU í stuttu prógrammi . Fyrir utan innlend mót á vegum ÍSS á árinu 2019 hefur Aldís Kara keppt á RIG , Norðurlandamóti , Junior Grand Prix og á Halloween Cup . “ Aldís Kara er á fyrsta ári í MA , á náttúrufræðibraut . Hún hefur líka æft skauta lengi eða frá því að hún var 6 ára . Menntaskólinn á Akureyri óskar þessum öflugu skautadrottningum til hamingju með titlana .